คือผมดามหูมาครับ น่าจะผ่านมา3อาทิตย์แล้ว สารภาพก่อนครับว่า ผมไปกินของแสลง คือปลาร้าครับ แถมเอามือไปสัมผัสบ่อย ทีแรกไม่เป็นไรครับ แต่เมื่อหลายวันก่อน มีไข้เลย สังเกตุตัวเอง พบว่าตรงที่ดามหู มีเหมือนถุงน้ำ และมีอาการบวมร่วมด้วย ตอนนี้ทานยาแก้อักเสบ ร่วมกับใช้น้ำเกลือเช็ดทำความสะอาด และใช้ผงวิเศษทาตรงบริเวณที่มีถุงน้ำ วิธีนี้มันจะช่วยไหม? และอยากรู้วิธีที่ถูกต้อง? ช่วยแนะนำด้วยครับ
สวัสดีค่ะ ไม่แน่ใจว่าการดามหูในที่นี้ก็คือการเจาะหูใช่หรือไม่ ซึ่งการเจาะหูเป็นการใช้ของมีคมทำให้เกิดแผลที่ผิวหนังบริเวณใบหู หลังจากมีแผล อาจมีอาการปวด บวมบริเวณดังกล่าวได้ประมาณ 1-2 สัปดาห์การดูแลตนเองตรงแผลที่เจาะหูนั้น ควรใช้น้ำเกลือทางการแพทย์หรือแอลกอฮอล์ชุบเช็ดทำความสะอาดรอบๆ และไม่เอามือไปบีบโดนบ่อยๆ รับประทานยาแก้ปวด หรือแก้อักเสบเพื่อบรรเทาอาการได้ ใส่ตุ้มหูชนิดที่ไม่ก่อให้เกิดการระคายเคืองที่เยื่อบุใบหู ไม่ควรใช้ผงวิเศษทา เพราะอาจทำให้เกิดการติดเชื้อที่แผลขึ้นมาได้หากมีไข้ มีถุงน้ำขึ้นที่หู เจ็บ ปวด บวม แดงบริเวณแผลมาก อาจเป็นสัญญาณของการติดเชื้อที่แผล ที่ควรไปพบแพทย์เพื่อตรวจหาสาเหตุที่แน่ชัด และรับยาฆ่าเชื้อและทำแผลภายใต้การดูแลของแพทย์ต่อไป ถ้าผ่านมา 3 อาทิตย์แผลน่าจะแห้งดีแล้ว หากตอนนี้แผลจะยังมีถุงน้ำอยู่ควรไปพบแพทย์ การกินปลาร้านั้นไม่ได้ส่งผลต่อการสมานแผลได้โดยตรงค่ะ